stanford-oval/wikipedia huggingface dataset:
Suomen urheilu 2019
Ampumahiihto

Maailmanmestaruuskilpailuissa 7.–17.3. Östersundissa, Ruotsissa Kaisa Mäkäräinen sijoittui parhaimmillaan 12:nneksi pikamatkalla.
Maailmancupkaudella 2018–2019 Kaisa Mäkäräinen sijoittui kokonaiskilpailussa seitsemänneksi. Hän voitti kauden aikana kolme kilpailua, kaikki vuoden 2018 puolella.
Autourheilu

Formula 1 -sarjassa Mercedeksellä ajava Valtteri Bottas voitti 17.3. kauden avauskilpailuna ajetun Australian Grand Prix'n, 28.4. ajetun Azerbaidžanin Grand Prix'n, 13.10. ajetun Japanin Grand Prix'n ja 3.11. ajetun Yhdysvaltain Grand Prix'n. Bottas sijoittui MM-sarjassa toiseksi tallitoverinsa Lewis Hamiltonin jälkeen. Alfa Romeolla ajanut Kimi Räikkönen oli MM-sarjassa kahdestoista.
Suomen MM-rallin 1.–4.8. voitti toisen peräkkäisen kerran virolainen Ott Tänak.
Cheerleading

Cheerleadingin maailmanmestaruuskilpailuissa huhtikuussa Orlandossa, Yhdysvalloissa Suomen naisten maajoukkue voitti toisena peräkkäisenä vuonna cheer-sarjan maailmanmestaruuden.
Frisbeegolf

Maailmanmestaruuskilpailuissa elokuussa Yhdysvalloissa Eveliina Salonen saavutti hopeaa ja hänestä tuli lajin ensimmäinen suomalainen MM-mitalisti.
Futsal

Miesten Suomen-mestaruuden voitti toisen peräkkäisen kerran jyväskyläläinen Kampuksen Dynamo, hopeaa sai akaalainen Leijona Futsal ja pronssille sijoittui Someron Voima.
Golf

Mikko Korhonen voitti toukokuussa urallaan toisen kerran Euroopan-kiertueen osakilpailun Kiinan Shenzenissä ja ansaitsi voitostaan 444 000 euroa.
Britannian avoimessa golfturnauksessa 18.–21.7. Antrimissa, Pohjois-Irlannissa Mikko Korhonen sijoittui 63:nneksi.
Hiihtosuunnistus

Maailmanmestaruuskilpailuissa 20.–24.3. Piitimessä, Ruotsissa Tero Linnainmaa saavutti pronssia miesten pitkällä matkalla sekä Mirka Suutari, Milka Reponen ja Salla Koskela naisten viestissä.
Euroopan-mestaruuskilpailuissa 5.–11.2. Sarıkamışissa, Turkissa Salla Koskela saavutti hopeaa keskimatkalla sekä pronssia pitkällä matkalla ja viestissä, jossa Suomen joukkueeseen kuuluivat myös Marjut Turunen ja Milka Reponen.
Jalkapallo

Markku Kanervan valmentama Suomen A-maajoukkue aloitti Euroopan-mestaruuskarsinnat maaliskuussa kahdella vierasottelulla, joissa se hävisi Italialle 2–0 ja voitti Armenian 0–2. Kesäkuussa Suomi voitti Tampereella Bosnia ja Hertsegovinan 2–0 sekä vierasottelussa Liechtensteinin 0–2. Syyskuussa Suomi voitti kotiottelussa Kreikan 1–0 ja hävisi kotikentällä Italialle 1–2. Lokakuussa Suomi hävisi vierasottelussa Bosnia ja Hertsegovinalle 1–4 mutta voitti Turussa pelatussa kotiottelussa Armenian 3–0. Viimeisessä kotiottelussaan Helsingissä 15. marraskuuta Suomi voitti Liechtensteinin 3–0 ja varmisti historiansa ensimmäisen pääsyn EM-lopputurnaukseen. Karsintojen viimeisessä ottelussa Suomi hävisi vierasottelussa Kreikalle 2–1.
Suomen naisten maajoukkue aloitti syksyllä EM-karsinnat voittamalla Albanian vieraskentällä 0–3 ja kotonaan 8–1. Linda Sällström nousi jälkimmäisessä ottelussa maajoukkueen kaikkien aikojen parhaaksi maalintekijäksi tehtyään ottelussa neljä maalia ja nostettuaan koko maajoukkueuransa maalimäärän 43:een. Marraskuussa Suomi voitti kotiottelussaan Kyproksen 4–0 ja pelasi vierasottelussaan Portugalin kanssa tasan 1–1.
Teemu Pukki teki Englannin mestaruussarjassa 29 maalia kaudella 2018–2019 ja voitti maalikuninkuuden, kun hänen joukkueensa Norwich City voitti sarjan mestaruuden ja nousi Valioliigaan. Pukki valittiin mestaruussarjan vuoden pelaajaksi. Elokuussa hän aloitti Valioliigassa tekemällä maalin ensimmäisessä vierasottelussa Liverpoolia vastaan ja hattutempun ensimmäisessä kotiottelussa Newcastle Unitedia vastaan. Valioliiga valitsi hänet elokuun parhaaksi pelaajaksi.
Miesten Suomen-mestaruuden voitti ensi kertaa 43 vuoteen Kuopion Palloseura, hopeaa saavutti KuPS:ille viimeisen ottelun kotonaan hävinnyt turkulainen FC Inter ja pronssille sijoittui espoolainen FC Honka.
Naisten Suomen-mestaruuden voitti ensi kertaa 14 vuoteen Helsingin Jalkapalloklubi, hopeaa sai FC Honka ja pronssille sijoittui Åland United.
Jääkiekko

Naisten maailmanmestaruuskilpailuissa 4.–14.4. Espoossa Suomen maajoukkue saavutti historiansa ensimmäisen MM-hopean. Joukkue hävisi loppuottelussa Yhdysvalloille 1–2 voittolaukauskilpailun jälkeen. Jatkoajalla Suomi ehti jo juhlia voittoa mutta Suomen maali hylättiin pitkällisen videotarkastelun jälkeen. Välierissä Suomi voitti Kanadan 4–2.
Miesten maailmanmestaruuskilpailuissa 10.–26.5. Bratislavassa ja Košicessa, Slovakiassa Jukka Jalosen valmentama Suomi voitti kolmannen maailmanmestaruutensa. Joukkue sijoittui alkulohkossaan toiseksi ja voitti puolivälierissä Ruotsin jatkoajalla 5–4, välierissä Venäjän 1–0 sekä loppuottelussa Kanadan 3–1. Suomen joukkueen kapteeni Marko Anttila teki puolivälierässä jatkoajalle johtaneen tasoitusmaalin, välierässä ottelun ainoan maalin ja loppuottelussa Suomen kaksi ensimmäistä maalia. Suomalaisista turnauksen tähdistökentälliseen valittiin puolustaja Mikko Lehtonen.
Nuorten maailmanmestaruuskilpailuissa 26.12.2018–5.1.2019 Kanadassa Suomi voitti kultaa. Joukkue sijoittui alkulohkossaan kolmanneksi ja voitti puolivälierässä Kanadan 2–1 jatkoajalla, välierässä Sveitsin 6–1 ja loppuottelussa Yhdysvallat 3–2.
Alle 18-vuotiaiden tyttöjen maailmanmestaruuskilpailuissa 6.–13.1. Obihirossa, Japanissa Suomi saavutti pronssia voitettuaan pronssiottelussa Venäjän 3–0.
Alle 18-vuotiaiden poikien maailmanmestaruuskilpailuissa 18.–28.4. Ruotsissa Suomi hävisi puolivälierissä Yhdysvalloille 0–6.
Miesten SM-liigan runkosarjan voitti Oulun Kärpät kerättyään ennätykselliset 137 pistettä. Mestaruuden voitti Hämeenlinnan Pallokerho, joka kukisti Kärpät loppuottelusarjassa voitoin 4–3. Seitsemännessä finaalissa voittomaalin teki jatkoajalla Markus Nenonen. Pronssia saavutti Tampereen Tappara.
Naisten Suomen-mestaruuden voitti Espoo Blues, hopeaa sai Tampereen Ilves ja pronssille sijoittui Oulun Kärpät.
NHL-kaudella 2018–2019 Aleksander Barkov palkittiin herrasmiespelaajana Lady Byng Trophylla ja Miro Heiskanen valittiin tulokkaiden tähtikentälliseen.
New York Rangers varasi kesäkuussa NHL:n varaustilaisuudessa toisena Kaapo Kakon. Hän oli kaikkien aikojen neljäs toisena varattu suomalaispelaaja.
Jääpallo

Miesten maailmanmestaruuskilpailuissa 21.1.–2.2. Ruotsissa Suomi saavutti pronssia voitettuaan pronssiottelussa Kazakstanin 8–2.
Miesten Suomen-mestaruuden voitti Jyväskylän Seudun Palloseura, jolle mestaruus oli ensimmäinen. Loppuottelussa JPS voitti Lappeenrannan Veiterän jatkoajalla 5–4 Saku Hämäläisen tehtyä voittomaalin. Pronssille sijoittui Mikkelin Kampparit.
Karate

Euroopan-mestaruuskilpailuissa 28.–31.3. Guadalajarassa, Espanjassa Titta Keinänen saavutti pronssia yli 68 kilon sarjassa.
Euroopan kisoissa 21.–30.6. Minskissä, Valko-Venäjällä Titta Keinänen saavutti pronssia.
Keilailu

Naisten maailmanmestaruuskilpailuissa Las Vegasissa, Yhdysvalloissa Sanna Pasanen saavutti pronssia mastersissa. Mitali oli Suomen naiskeilaajille ensimmäinen kymmeneen vuoteen.
Miesten Euroopan-mestaruuskilpailuissa 10.–21.6. Unterföhringissä, Saksassa Tomas Käyhkö ja Niko Oksanen saavuttivat hopeaa parikilpailussa.
Koripallo

Miesten Suomen-mestaruuden voitti toisen peräkkäisen kerran Kauhajoen Karhu, hopeaa sai Kouvolan Kouvot ja pronssille sijoittui kotkalainen KTP-Basket, joka voitti pronssiottelussa runkosarjan voittaneen Salon Vilppaan.
Naisten Suomen-mestaruuden voitti toisen peräkkäisen kerran kotkalainen Peli-Karhut, hopeaa sai lappeenrantalainen Catz ja pronssille sijoittui Hyvinkään Ponteva.
Käsipallo

Miesten maajoukkueen uudeksi päävalmentajaksi valittiin kesäkuussa ruotsalainen Ola Lindgren.
Miesten Suomen-mestaruuden voitti seitsemännen peräkkäisen kerran Riihimäen Cocks ja hopeaa sai helsinkiläinen Dicken.
Naisten Suomen-mestaruuden voitti Helsingin IFK voittamalla loppuottelusarjassa helsinkiläisseura Dickenin otteluvoitoin 3–2. Viides loppuottelu ratkesi jatkoajalla Kathlén Axin viimeisellä sekunnilla tekemään maaliin.
Lentopallo

Suomen miesten maajoukkueen ja venäläisseura Kuzbass Kemerovon päävalmentaja Tuomas Sammelvuo valittiin 1.3. Venäjän miesten maajoukkueen päävalmentajaksi. Uuden päävalmentajansa Joel Banksin alaisuudessa Suomi hävisi kaikki 18 virallista ennen EM-kilpailuja pelaamaansa maaottelua.
Naisten EM-kilpailuissa 23.8.–8.9. Suomi voitti viidestä Turkin alkulohkon vastustajastaan vain Ranskan eikä selviytynyt jatkoon.
Miesten EM-kilpailuissa 12.–29.9. Suomi voitti viidestä Slovenian alkulohkon ottelustaan kaksi, ensimmäisessä ottelussa Pohjois-Makedonian ja viimeisessä Turkin. Neljännesvälierissä Suomi pelasi Nantesissa isäntämaa Ranskaa vastaan ja hävisi 0–3.
Miesten Suomen-mestaruuden voitti kolmannen peräkkäisen kerran Vammalan Lentopallo, seurahistoriansa ensimmäisen hopeamitalin sai oululainen Etta ja pronssille sijoittui Hurrikaani-Loimaa.
Naisten Suomen-mestaruuden voitti salolainen LP Viesti, hopeaa sai Hämeenlinnan Lentopallokerho ja pronssille sijoittui seurahistoriansa ensimmäisen SM-mitalin saavuttanut Kuusamon Pallo-Karhujen joukkue Pölkky Kuusamo.
Lumilautailu

X Gamesissa 24.–27.1. Aspenissa, Yhdysvalloissa Rene Rinnekangas saavutti hopeaa ja Enni Rukajärvi pronssia slopestylessa.
Moottoripyöräily

Sähkömoottoripyörien MotoE-luokan kaikkien aikojen ensimmäisen MM-osakilpailun 7.7. Sachsenringillä, Saksassa voitti Niki Tuuli.
Nyrkkeily

Naisten maailmanmestaruuskilpailuissa 3.–13.10. Ulan-Udessa, Venäjällä Mira Potkonen saavutti alle 60-kiloisten sarjassa pronssia voitettuaan kolme ensimmäistä otteluaan ja hävittyään välierissä kiinalaiselle Wang Congille tuomariäänin 1–4.
Naisten Euroopan-mestaruuskilpailuissa 24.–31.8. Madridissa, Espanjassa Mira Potkonen voitti alle 60-kiloisten sarjassa kultaa. Hän voitti loppuottelussa ranskalaisen Maïva Hamadouchen tuomariäänin 5–0.
Euroopan kisoissa 21.–30.6. Minskissä, Valko-Venäjällä Mira Potkonen voitti kultaa alle 60-kiloisten sarjassa.
Paini

Maailmanmestaruuskilpailuissa 14.–22.9. Nur-Sultanissa, Kazakstanissa suomalaiset eivät menestyneet. Suomen menestynein painija Petra Olli jäi sairastelujen vuoksi kisoista pois.
Euroopan-mestaruuskilpailuissa 8.–14.4. Bukarestissa, Romaniassa Petra Olli saavutti pronssia vapaapainin alle 65-kiloisten sarjassa ja Elias Kuosmanen kreikkalais-roomalaisen painin alle 97-kiloisten sarjassa. Tuomas Lahti kreikkalais-roomalaisen painin alle 130-kiloisten sarjassa ja Vili Ropponen alle 82-kiloisissa hävisivät pronssiottelunsa ja sijoittuivat jaetulle viidennelle sijalle.
Alle 23-vuotiaiden maailmanmestaruuskilpailuissa loka-marraskuussa Budapestissa, Unkarissa Arvi Savolainen voitti kultaa kreikkalais-roomalaisen painin alle 97-kiloisten sarjassa. Maailmanmestaruus oli Suomelle tässä ikäluokassa ensimmäinen.
Pesäpallo

Naisten Itä–Länsi-ottelun 6.7. Seinäjoella voitti yhdeksännen peräkkäisen kerran Länsi jaksoin 0–1 (1–2, 4–4).
Miesten Itä–Länsi-ottelun 7.7. Seinäjoella voitti Länsi jaksoin 1–2 (0–11, 7–4, 1–1, 1–2). Perttu Ruuska löi ennätykselliset 2 + 8 juoksua.
Miesten Suomen-mestaruuden voitti toisen peräkkäisen kerran Joensuun Maila, hopeaa sai Sotkamon Jymy ja pronssille sijoittui Kouvolan Pallonlyöjät.
Naisten Suomen-mestaruuden voitti Jyväskylän Kirittäret, hopeaa sai Porin Pesäkarhut ja pronssille sijoittui Lapuan Virkiä.
Pohjoismaiset hiihtolajit

Hiihdon maailmanmestaruuskilpailuissa 20.2.–3.3. Seefeldissä, Itävallassa Suomen ainoan mitalin toi 15 kilometrin perinteisen tyylin hiihdossa pronssia saavuttanut Iivo Niskanen, joka sijoittui lisäksi yhdistelmäkilpailussa sekä Ristomatti Hakolan, Matti Heikkisen ja Perttu Hyvärisen kanssa viestissä neljänneksi. Krista Pärmäkoski sijoittui 10 kilometrin perinteisen tyylin hiihdossa neljänneksi sekä Laura Monosen, Riitta-Liisa Roposen ja Eveliina Piipon kanssa viestissä kuudenneksi. Yhdistetyssä Ilkka Herola sijoittui normaalimäen kilpailussa sekä Arttu Mäkiahon, Leevi Mutrun ja Eero Hirvosen kanssa joukkuekilpailussa viidenneksi.
Tour de Skille 2018–2019 osallistui Suomesta viisi nais- ja kolme mieshiihtäjää. Heistä kiertueen loppuun saakka hiihtivät naisten sarjassa kolmanneksi sijoittunut Krista Pärmäkoski ja 11:nneksi sijoittunut Laura Mononen.
Keski-Euroopan mäkiviikolle 2018–2019 lähti alun perin kolme suomalaista: Antti Aalto, Eetu Nousiainen ja Jarkko Määttä. Määttä jätti mäkiviikon kesken kahden osakilpailun jälkeen ja hänen tilalleen tuli Andreas Alamommo. Aalto selviytyi varsinaiseen kilpailuun jokaisessa neljässä mäessä ja Alamommo molemmissa Itävallan osakilpailuissa. Mäkiviikon loppupisteissä Aalto sijoittui 30:nneksi.
Maastohiihdon maailmancupkaudella 2018–2019 Krista Pärmäkoski sijoittui naisten kokonaiskilpailussa neljänneksi ja Iivo Niskanen miesten kokonaiskilpailussa 20:nneksi.
Mäkihypyn maailmancupkaudella 2018–2019 Antti Aalto sijoittui miesten kokonaiskilpailussa 25:nneksi ja Julia Kykkänen naisten kokonaiskilpailussa 29:nneksi.
Yhdistetyn maailmancupkaudella 2018–2019 Ilkka Herola sijoittui kokonaiskilpailussa 11:nneksi.
Nuorten maailmanmestaruuskilpailuissa 20.–27.1. Lahdessa Suomi saavutti yhden hopean ja kolme pronssia. Eveliina Piippo sai hopeaa alle 23-vuotiaiden hiihdossa ja Anita Korva kolme pronssia alle 20-vuotiaissa.
Purjehdus

Raceboard-purjelautailun maailmanmestaruuskilpailuissa heinäkuussa Warnemündessa, Saksassa Aleksandra Blinnikka voitti kultaa.
Raceboard-purjelautailun Euroopan-mestaruuskilpailuissa toukokuussa Tšekissä Aleksandra Blinnikka saavutti hopeaa.
Laser-luokkien Euroopan-mestaruuskilpailuissa 18.–25.5. Portossa, Portugalissa Tuula Tenkanen sijoittui Laser Radial -luokassa kuudenneksi.
Pyöräsuunnistus

Maailmanmestaruuskilpailuissa 28.7.–3.8. Tanskassa Marika Hara saavutti pronssia keskimatkalla. Viesteissä Suomen naisjoukkue (Ingrid Stengård, Ruska Saarela, Marika Hara) saavutti hopeaa ja miehet (Jussi Laurila, Samuel Pökälä, Pekka Niemi) pronssia.
Euroopan-mestaruuskilpailuissa 8.–10.6. Wrocławissa, Puolassa Kare Kaskinen saavutti hopeaa ja Ingrid Stengård pronssia yhteislähtökilpailussa. Sekaviestissä Suomi saavutti pronssia.
Pöytätennis

Finlandia Openissa joulukuussa Benedek Oláhista tuli turnauksen ensimmäinen suomalaisvoittaja, kun hän voitti miesten kaksinpelin loppuottelussa Japanin Koyo Kanamitsun 4–1.
Raviurheilu

Kuninkuusraveissa 2.–4.8. Lahdessa ravikuninkuuden voitti Henri Bollströmin ohjastama Tähen Toivomus ja kuningatartittelin Mika Forssin ohjastama Vieskerin Virva.
Ringette

Maailmanmestaruuskilpailuissa 26.11.–1.12. Burnabyssa, Kanadassa Suomi voitti kultaa seitsemännen peräkkäisen kerran. Kaksiosaisessa loppuottelussa Suomi voitti Kanadan maalein 11–4 ja 5–1.
Salibandy

Naisten maailmanmestaruuskilpailuissa 7.–15.12. Neuchâtelissa, Sveitsissä Suomi saavutti pronssia hävittyään välierissä Ruotsille 4–5 ja voitettuaan pronssiottelussa Tšekin jatkoajalla 5–4 Veera Kaupin tehtyä voittomaalin. Oona Kauppi valittiin kisojen arvokkaimmaksi pelaajaksi ja My Kippilä tähdistökentälliseen.
Miesten Suomen-mestaruuden voitti neljännen peräkkäisen kerran tamperelainen Classic, hopeaa sai ensimmäisen SM-mitalinsa saavuttanut Turun Palloseura ja pronssille sijoittui Seinäjoen Peliveljet.
Naisten Suomen-mestaruuden voitti toisen peräkkäisen kerran nurmijärveläinen SB-Pro, joka voitti loppuotteluissa Porvoon Salibandyseuran otteluvoitoin 4–1. Viimeisen loppuottelun voittomaalin teki jatkoajalla Jaana Lirkki. Pronssia sai tamperelaisseura Koovee.
Squash

Maailmanmestaruuskilpailuissa 24.10.–1.11. Kairossa, Egyptissä Emilia Soini pelasi naisten pääsarjassa ensimmäisenä suomalaisena 25 vuoteen mutta hävisi ensimmäisellä kierroksella egyptiläiselle Zeina Mickawylle 1–3.
Euroopan-mestaruuskilpailuissa 4.–7.9. Bukarestissa, Romaniassa Emilia Soini ylsi ensimmäisenä suomalaisnaisena yli 20 vuoteen puolivälieriin, joissa hän hävisi ranskalaiselle Mélissa Alvèsille 0–3.
Ammattilaisena 22 vuotta pelannut ja maailmanlistalla parhaimmillaan 13:nneksi sijoittunut Olli Tuominen lopetti keväällä peliuransa.
Suunnistus

Maailmanmestaruuskilpailuissa 13.–17.8. Østfoldissa, Norjassa Suomen miehet saavuttivat viestissä hopeaa kokoonpanolla Aleksi Niemi, Elias Kuukka ja Miika Kirmula, ja Venla Harju saavutti keskimatkalla pronssia. Naisten pitkällä matkalla Marika Teini sijoittui neljänneksi ja Venla Harju kuudenneksi sekä miesten keskimatkalla Miika Kirmula seitsemänneksi.
Tiomilassa 27.–28.4. Östra Göingessä, Ruotsissa Tampereen Pyrintö voitti naisten viestin neljännen kerran. Joukkueessa suunnistivat Lotta Karhola, Anni-Maija Fincke, Simona Aebersold, Saila Kinni ja Venla Harju. Miesten viestissä Koovee oli parhaana suomalaisjoukkueena toinen.
Jukolan viesti kilpailtiin 15.–16.6. Kangasalla. Ruotsalainen Stora Tuna OK voitti miesten viestin ja norjalainen Fredrikstad SK Venlojen viestin. Tampereen Pyrintö sijoittui kolmanneksi molemmissa viesteissä.
Taitoluistelu

Maailmanmestaruuskilpailuissa 18.–24.3. Saitamassa, Japanissa Juulia Turkkila ja Matthias Versluis sijoittuivat jäätanssissa 16:nneksi. Terveydellisistä syistä kisoista pois jääneen Viveca Lindforsin tilalla luistellut Emmi Peltonen sijoittui naisten lyhytohjelmassa 28:nneksi ja Valtter Virtanen miesten lyhytohjelmassa 32:nneksi eikä kumpikaan heistä päässyt mukaan vapaaohjelmaan.
Euroopan-mestaruuskilpailuissa 21.–27.1. Minskissä, Valko-Venäjällä Viveca Lindfors saavutti pronssia ja Emmi Peltonen sijoittui kahdeksanneksi naisten kilpailussa. Jäätanssissa pari Juulia Turkkila / Matthias Versluis sijoittui 11:nneksi.
Muodostelmaluistelun maailmanmestaruuskilpailut järjestettiin 12.–13.4. Helsingissä. Suomalaisjoukkueista Marigold IceUnity saavutti hopeaa ja Helsinki Rockettes pronssia.
Tanssiurheilu

Boogie woogien Euroopan-mestaruuskilpailuissa 17.8. Stuttgart, Saksassa Juho Päivinen / Mari Munne voittivat hopeaa. Masi Saurén / Anna Tyutyunyuk sijoittuivat neljänneksi ja Samuli Kalliala / Pinja Sarviluoma yhdeksänneksi.
Boogie woogien maailmanmestaruuskilpailuissa 23.11. Moskovassa, Venäjällä Juho Päivinen / Mari Munne voittivat hopeaa. Masi Saurén / Anna Tyutyunyuk sijoittuivat neljänneksi.
Tennis

Australian avoimessa turnauksessa 14.–27.1. Melbournessa Henri Kontinen ylsi australialaisen parinsa John Peersin kanssa miesten nelinpelin loppuotteluun, jossa he hävisivät ranskalaisparille Pierre-Hugues Herbert / Nicolas Mahut lukemin 4–6, 6–7.
Henri Kontinen voitti ranskalaisen Jérémy Chardyn parina helmikuussa Rotterdamin ja ranskalaisen Édouard Roger-Vasselinin kanssa lokakuussa Tukholman ATP-nelinpeliturnauksen.
Triathlon

Havaijin Ironman-kilpailussa Kaisa Sali päätti uransa kuudenteen sijaan.
Uinti

Maailmanmestaruuskilpailuissa 12.–28.7. Gwangjussa, Etelä-Koreassa Ida Hulkko sijoittui 50 metrin rintauinnissa kahdeksanneksi ja oli ainoa loppukilpailuun yltänyt suomalainen. Välieriin selviytyivät Mimosa Jallow 50 metrin selkäuinnissa ja Laura Lahtinen 200 metrin perhosuinnissa.
Lyhyen radan Euroopan-mestaruuskilpailuissa 4.–8.12. Glasgow'ssa, Isossa-Britanniassa Jenna Laukkanen saavutti pronssia 100 metrin sekauinnissa ja 100 metrin rintauinnissa.
Voimistelu

Telinevoimistelun Euroopan-mestaruuskilpailuissa 10.–14.4. Szczecinissä, Puolassa Oskar Kirmes sijoittui 20:nneksi ja Elias Koski 23:nneksi kuusiottelussa. Emil Soravuo sijoittui permannolla 12:nneksi.
Euroopan kisoissa 21.–30.6. Minskissä, Valko-Venäjällä Emil Soravuo voitti kultaa permannolla.
Joukkuevoimistelun maailmanmestaruuskilpailuissa 17.–19.5. Cartagenassa, Espanjassa Minetit saavutti hopeaa ja OVO Team pronssia.
Yleisurheilu

Maailmanmestaruuskilpailuissa 28.9.–6.10. Dohassa, Qatarissa Suomen ainoa pistesijoille yltänyt urheilija oli keihäänheitossa neljänneksi sijoittunut Lassi Etelätalo. Kenttälajeissa loppukilpailuun ylsi lisäksi kolmiloikassa 12:nneksi sijoittunut Kristiina Mäkelä. Naisten 100 metrin aitajuoksussa kolme suomalaista pääsi välieriin.
Sisäratojen Euroopan-mestaruuskilpailuissa 1.–3.3. Glasgow'ssa, Skotlannissa Reetta Hurske sijoittui 60 metrin aitajuoksussa neljänneksi ja Nooralotta Neziri samassa lajissa kuudenneksi, Kristiina Mäkelä kolmiloikassa kuudenneksi sekä Elmo Lakka 60 metrin aitajuoksussa kahdeksanneksi.
Eurooppa–Yhdysvallat-otteluun 9.–10.9. Minskissä, Valko-Venäjällä valittiin kolme suomalaista. Camilla Richardsson sijoittui 3 000 metrin estejuoksussa neljänneksi ja Annimari Korte 100 metrin aitajuoksussa viidenneksi. Keihäänheittäjä Oliver Helander joutui loukkaantumisen vuoksi jäämään pois.
Kalevan kisat 1.–4.8. Lappeenrannassa.
Ella Junnila paransi korkeushypyn Suomen-ennätykseksi kesäkuussa Turussa 194 cm ja heinäkuun alussa Tampereella 195 cm. Krista Tervo ylitti ensimmäisenä suomalaisnaisena moukarinheitossa 70 metrin rajan kesäkuussa Jyväskylässä heittämällään tuloksella 70,18. Annimari Korte teki heinäkuussa Joensuussa 100 metrin aitajuoksun Suomen-ennätyksen 12,72 ja myös Reetta Hurske alitti entisen ennätyksen ajallaan 12,78.
Seitsemän arvokisamitalia saavuttanut keihäänheittäjä Tero Pitkämäki ilmoitti lokakuussa lopettaneensa urheilu-uransa.
Parayleisurheilun maailmanmestaruuskilpailuissa 7.–15.11. Dubaissa, Arabiemiraateissa Suomi saavutti viisi mitalia, joista kolme oli kultaa. Toni Piispanen, Leo-Pekka Tähti ja Amanda Kotaja voittivat kultaa pyörätuolikelauksessa ja Piispanen sai lisäksi hopeaa. Myös keihäänheittäjä Marjaana Heikkinen ylsi hopealle.
Sykliineistä riippuvaiset kinaasit

Sykliinistä riippuvaisen kinaasin (punainen) ja sykliinin (vihreä) muodostama kompleksi. Keltainen pallo on fosforyyliryhmä.
Sykliineistä riippuvaiset kinaasit eli Cdk:t ovat entsyymejä, jotka säätelevät solusykliä. Nimen mukaisesti niiden toiminta riippuu sykliini-nimisistä proteiineista, jotka sitoutuvat Cdk:hon.
Sykliinit ja Cdk:t solusyklin eri vaiheissa

Sykliini-Cdk-kompleksit ohjaavat solua siirtymään solusyklin vaiheesta toiseen. Kompleksin on oltava oikeasta kohtaa fosforyloitunut toimiakseen. Kun solusyklin vaihe on ohitettu, sykliini tuhotaan, jolloin Cdk menettää aktiivisuutensa.
| Vaihe | Sykliini | Cdk |
| --- | --- | --- |
| G1 | D, E | CDK4, CDK2 |
| S | A | CDK2 |
| M | B | CDK1 |
Tyypit

Cdk-tyypit vaihtelevat eliöryhmittäin. Ihmisellä on useampia erilaisia Cdk:ta, hiivalla sen sijaan niitä on vain yhdenlaisia (Cdk1).
Lista CDK:sta sekä niitä säätelevistä proteiineista, sykliineistä tai vastaavista.
CDK1; sykliini A, sykliini B
CDK2; sykliini A, cyclin E
CDK3
CDK4; sykliini D1, D2, D3
CDK5; p35
CDK6; sykliini D1, D2, D3
CDK7; sykliini H
CDK8; sykliini C
CDK9; sykliini T1, T2a, T2b, sykliini K
CDK10
CDK11; sykliini L
Symbaali

Symbaali tai kymbaali voi tarkoittaa seuraavia:
symbaali eli lautanen, metallinen lyömäsoitin
symbaali, eräänlainen keskiaikainen  kellopeli
symbaali eli cimbalom, kielisoitin, jota soitetaan lyömällä kieliä kapuloilla
symbaali, urkujen korkeatasoisin mikstuuriäänikertaselvennä
Syklopentyyliamiini

| Syklopentyyliamiini |
| --- | --- |


Tunnisteet
IUPAC-nimi:  Syklopentanamiini
CAS-numero:  1003-03-8
PubChem CID:  2906
SMILES:  C1CCC(C1)N
Ominaisuudet
Molekyylikaava:  C5H11N
Moolimassa:  85,148 g/mol
Sulamispiste:  -85 °C
Kiehumispiste:  106-106 °C
Tiheys:  0,8689 g/cm3
Syklopentyyliamiini eli aminosyklopentaani (C5H11N) on rengasrakenteisiin amiineihin kuuluva orgaaninen yhdiste. Yhdistettä voidaan käyttää lähtöaineena orgaanisen kemian synteeseissä.